舟行
作者：俞德鄰
朝代：宋

paragraphs: 扁舟夾港下，漕渠溢春水。
水邊兩翁仲，閲人亦多矣。
其中鬰佳城，寂寞向千祀。
岡巒失故態，草木罹新燬。
緬想窀穸初，鳴笳汎清汜。
送車數千兩，夾道陳簠簋。
歲月迅不留，嗟嗟遽如此。
因知人間世，變化倏忽耳。
金箱貯茂陵，籧篨槃石子。
貴賤雖不侔，腐壞畧相似。
踟躕復踟躕，蒙莊信達士。